ועדת הפנים ואיכות הסביבה, כנסת 18, פרוטוקול מספר 369, 2011-03-28 11:00

דוד אזולאי: רבותי, בוקר טוב לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר-היום הצעה לסדר-היום של חבר הכנסת חמד עמאר (דיון מהיר) בנושא מצוקה בשכונת אבו-שאח בשפרעם, והצעה לסדר-יום של חבר הכנסת סעיד נפאע גם כן על המצוקה בשכונת אבו-שאח בשפרעם, וההצעה השלישית היא של חבר הכנסת מגלי והבה שגם כן מדברת על מצוקה בשכונת אבו-שאח בשפרעם.

דוד אזולאי: אני מבין שחבר הכנסת מגלי והבה עדיין לא הגיע.

דוד אזולאי: הוא יגיע בהמשך, ואנחנו נאפשר לו לדבר.

דוד אזולאי: אני רוצה לקדם את כולם בברכת ברוכים הבאים לדיוני הוועדה.

דוד אזולאי: האם ראש העיר נמצא?

חמד עמאר: ראש העיר בתוך הבניין.

דוד אזולאי: אנחנו נפתח את הדיון, וראשון הדוברים הוא חבר הכנסת חמד עמאר שהוא מיוזמי הבקשה הזאת.

דוד אזולאי: אדוני, בבקשה.

חמד עמאר: אדוני היושב-ראש, קודם כל אני רוצה לברך אותך על קיום הדיון.

חמד עמאר: תודה רבה.

חמד עמאר: אתה ראית חשיבות בקיומו של דיון זה, ולכן החלטת לקיים אותו.

חמד עמאר: גם המשפחה מכירה בחשיבות הדיון ולכן היא הגיעה הבוקר מהצפון.

חמד עמאר: אני רוצה להודות לחברי חבר הכנסת סעיד נפאע שהגיש את הבקשה לדיון מהיר, וגם לחבר הכנסת מגלי והבה.

חמד עמאר: אני רוצה לברך את חבר הכנסת מוחמד ברכה שהוא תושב שפרע על כך שגם הוא הגיע לדיון.

חמד עמאר: והכי חשוב – אני רוצה לברך את משפחת אבו-שאח.

חמד עמאר: אדוני היושב-ראש, היום בבוקר קיימנו ישיבה עם הייעוץ המשפטי של הוועדה לגבי הרפורמות בחוק תכנון ובנייה.

חמד עמאר: לא נכנסתי לדיון אופטימי.

חמד עמאר: אבל, חשבתי שאוכל לצאת מהדיון הזה עם הייעוץ המשפטי קצת אופטימי, ושנצליח למצוא פתרון לכל בעיית הבנייה הלא מורשית ביישובים הדרוזים וביישובים הערבים.

חמד עמאר: אני לא אקרא לבנייה הזאת בנייה בלתי חוקית, אלא בנייה בלתי מורשית.

חמד עמאר: אני הבנתי שהחוק לא נוגע בנושא הזה.

חמד עמאר: אדוני היושב-ראש, אתה מכיר את העניין גם כסגן שר הפנים לשעבר, וגם כתושב הצפון, ולכן אני פונה אליך.

חמד עמאר: אתה קרוב מאוד לנושא, ומכיר את הנושא.

חמד עמאר: אנחנו צריכים לפתור את כל בעיית הבנייה הבלתי מורשית ביישובים.

חמד עמאר: אנחנו לא מדברים על עשרות, ולא על מאות.

חמד עמאר: אנחנו מדברים על אלפי בתים ביישובים שבנויים ללא רשות.

חמד עמאר: אותם אנשים מנסים בכל הדרכים להגיע לפתרון, והם לא מצליחים.

חמד עמאר: אנחנו נשמע זאת גם מהמשפחה הזאת.

חמד עמאר: ולנושא שלשמו התכנסנו היום, שכונת אבו-שאח כשמה כן היא.

חמד עמאר: זוהי שכונה למשפחת אבו-שאח שהיא משפחה גדולה בשפרעם.

חמד עמאר: ראש העיר לשעבר, לפני למעלה מ-35 שנים, הציע להם ואמר להם: תלכו לבנות שם, ואנחנו נדאג לכם לרישיונות ולכל התהליך.

חמד עמאר: תלכו לבנות את הבתים שם, ואתם יכולים להתחיל להתקיים שם.

חמד עמאר: כשהוא אמר להם את זה, ועדת התכנון והבנייה היתה בסמכותה של עיריית שפרעם, היא לא היתה בסמכותה של ועדה מרחבית כפי שהיא היום.

חמד עמאר: היום השכונה הזאת מונה 300 תושבים.

דוד אזולאי: כמה מבנים?

חמד עמאר: מעל 40 – 50 מבנים נמצאים בשכונה הזאת.

חמד עמאר: השכונה הזאת משלמת ארנונה, השכונה הזאת מחוברת לביוב.

חמד עמאר: אבל, אין לה תשתיות לכבישים.

חמד עמאר: אני מכיר את המשפחה הזאת היא קרובה אליי, ואני נכנס לשכונה הזאת הרבה על מנת לבקר אותה.

חמד עמאר: כשאתה נכנס לשם בחורף אתה צריך לדאוג להחליף נעליים לאחר הביקור כי אתה דורך על בוץ.

חמד עמאר: לא אשכח את הביקור האחרון כשאמרו לנו: אף אחד לא מנקה את הנעליים לפני שהוא נכנס.

חמד עמאר: כולנו נכנסו לאותו בית שנשטף לפני כן, והיית צריך לראות איך היה נראה הבית לאחר שכולנו נכנסנו אליו.

דוד אזולאי: כל הבתים מחוברים לחשמל?

חמד עמאר: הם מחוברים למים, מחוברים לחשמל, משלמים ארנונה.

חמד עמאר: אבל, מחוברים לחשמל בצו שחובר בשנת 87'.

חמד עמאר: מאז נבנו עוד בתים, אבל הם לא חוברו לחשמל.

חמד עמאר: בצו דובר על בתים שנבנו לפני 86'.

חמד עמאר: לפני 86' נבנו קרוב ל-40 בתים.

חמד עמאר: זוהי אותה בעיה שיש לנו בכל היישובים.

חמד עמאר: היום אין להם אפשרות להוציא טופס 4. אין גידול טבעי בשכונה הזאת, וכאילו אמרו לשכונה הזאת: יש לכם את הבתים האלה, תקפאו במקומכם.

חמד עמאר: אתם לא יכולים לגדול, הילדים שלכם לא יכולים להתחתן, אתם לא יכולים לעשות כלום.

חמד עמאר: אני מעלה את הבעיה הזאת בכל ישיבה וישיבה, ומדבר על כך שבאופן כללי אחוז הריבוי הטבעי של העדה הדרוזית ירד היום מתחת ל-1.5%.

חמד עמאר: זו בעיה כואבת.

דוד אזולאי: זה לא בגלל שאין דיור, אלא זה בגלל שנהייתם מודרניים.

חמד עמאר: לא. בגלל שאין דיור, אדוני היושב-ראש.

חמד עמאר: זה בגלל שאין להם אפשרות לבנות את הבתים שלהם, וזה מוכח.

חמד עמאר: זה ידוע, וגם חברי יאשרו שזוהי הבעיה.

חמד עמאר: אני רוצה לברך את ראש עיריית שפרעם מר נאהד ח'אזם ואת סגנו מר כמיל שאהין שהגיעו לישיבת הוועדה.

חמד עמאר: אדוני היושב-ראש, אנחנו מדברים על בעיה של תשתיות, על כך שלאותה שכונה אין כבישים.

חמד עמאר: אנחנו מדברים על שכונה שכפי שאמרנו, אנחנו מקפיאים את הגידול הטבעי שלה.

חמד עמאר: כל מי שרוצה להתחתן ולבנות את משפחתו בישראל, ומנסה לבנות שם בית, נתקע בקנסות אדירים ובמשפטים.

חמד עמאר: אנחנו מדברים על שכונה של חיילים משוחררים.

חמד עמאר: הם לא יכולים לחתום קבע או ללכת למשטרה למרות שהם רוצים, כי ברגע שנפתח תיק על בנייה בלתי חוקית זה תיק פלילי.

חמד עמאר: אנחנו עושים את האנשים האלה לעבריינים בעל כורחם.

חמד עמאר: הקנסות שלהם הם מעל 30,000 ו-40,000 שקל.

חמד עמאר: יש עוד כמה נקודות שאני חייב להתמקד בהן.

חמד עמאר: אמרה לי עיריית שפרעם כי הבעיה שלנו שם היא עם מע"צ, וראש העיר נמצא.

חמד עמאר: אני הגעתי עם מע"צ לשם, מצאנו פתרון למע"צ.

חמד עמאר: מע"צ עשתה הכול על מנת למצוא פתרון לשכונה כך שלא יגידו שמע"צ עוצרת את פיתוח השכונה ואת קבלת האישורים לשכונה.

חמד עמאר: היום השכונה נעולה.

חמד עמאר: נעלו את השכונה ואמרו: אתה צריך למצוא פתרון קצה בשביל לאשר את השכונה הזאת.

חמד עמאר: משרד הפנים אמר: אין לי פתרון קצה.

חמד עמאר: משרד הבריאות לא מאשר, אין אפשרות לתת לשכונה הזאת.

חמד עמאר: אבל, אני רוצה להזכיר למשרד הפנים – אותה שכונה מחוברת לביוב.

חמד עמאר: אותה שכונה לא מוסיפה אפילו קוב אחד של מי שפכים למאגר.

חמד עמאר: אותה שכונה מחוברת.

חמד עמאר: אין לי בעיה של פתרון קצה כי השכונה מחוברת.

חמד עמאר: טענת משרד הפנים היא טענה לא נכונה כי השכונה מחוברת לביוב, ויש לה ביוב, והוא מאושר.

חמד עמאר: השכונה מאושרת עם ביוב משנת 2001.

חמד עמאר: אבל, לא מאפשרים לה את הדבר הפשוט – לבוא ולאשר.

חמד עמאר: מעבר לכל זה, משרד הפנים נתן מכתב לפני חצי שנה-שנה, ואמר להם: בגלל שלא הבאתם לנו את הבעיה של פתרון קצה, אנחנו מבטלים את כל התוכניות שהגשתם.

חמד עמאר: אתם צריך להתחיל את כל התהליך מחדש.

חמד עמאר: כל זה אחרי שעבדו יותר מעשר שנים על הנושא, ועשו הכול.

חמד עמאר: זה אומר שהם צריכים לחכות עשר שנים, ואם יימצא הכסף לפתרון קצה נצטרך לחכות עוד שלוש שנים.

חמד עמאר: במצב הזה אנחנו אומרים לשכונה הזאת להפסיק, לקפוא במקום, לא לבנות, לא לגדול, ולא לעשות שום דבר.

חמד עמאר: אדוני היושב-ראש, למעשה זוהי שכונה שהוקפאה לעוד 15 שנים.

דוד אזולאי: תודה רבה.

דוד אזולאי: אני מודה לך, אדוני.

דוד אזולאי: חבר הכנסת סעיד נפאע, בבקשה.

סעיד נפאע: לא, אני הייתי מעדיף לאנשים בעלי העניין לומר את דברם.

סעיד נפאע: אם ארצה להוסיף אחר כך, אני אוסיף.

דוד אזולאי: אין בעיה.

דוד אזולאי: חבר הכנסת ברכה, גם כן אותו הדבר?

דוד אזולאי: בסדר גמור.

דוד אזולאי: אדוני ראש העיר, בבקשה.

נאהד ח'אזם: בוקר טוב ושלום לכולם.

נאהד ח'אזם: בנוסף לדבריו של חבר הכנסת עמר, אני רוצה להוסיף ולומר שהשכונה הזאת קיימת כבר משנות ה-60 - כלומר, לפני 50 שנה -  ולחלק מהבתים יש היתרים.

נאהד ח'אזם: מבחינה לוגיסטית, היא מחוברת למים, לביוב, לחשמל.

נאהד ח'אזם: גם מבחינת נגישות ודרכים – דרך מע"צ ודרך הכניסה לשפרעם, הכול מסודר ומאושר.

נאהד ח'אזם: אין לנו כל בעיה מבחינה לוגיסטית לחבר את השכונה הזאת ושהיא תקבל את ההיתרים.

נאהד ח'אזם: יצאו לנו בסוף עם הדבר הזה שנקרא פתרון קצה.

נאהד ח'אזם: אנחנו עובדים על הפתרון הזה, וזה מעכב לנו הרבה שכונות בשפרעם, והרבה בתים שהם מחוברים לביוב.

נאהד ח'אזם: יש להם את הביוב, אבל הם לא רוצים לתת להם היתרים.

נאהד ח'אזם: כל השכונה הזאת היא קרוב ל-100 דונם, זוהי לא שכונה גדולה.

נאהד ח'אזם: מדובר ב-100 דונם ב-25 בתים.

נאהד ח'אזם: זוהי שכונה סגורה למשפחת אבו-שאח.

נאהד ח'אזם: אין שם עלייה, ואין שם כניסה של אנשים אחרים חוץ מהמשפחה.

נאהד ח'אזם: הגידול שם הוא גידול טבעי.

נאהד ח'אזם: כל הבתים מחוברים לביוב.

נאהד ח'אזם: מה שמעכב עכשיו את כל הנושא הזה הוא עניין פתרון הקצה.

דוד אזולאי: כלומר, הם אף פעם לא קיבלו טופס 4.

קריאה: לא. קיבלנו בזמנו דרך ראש עיריית שפרעם אז, איברהים נימר חוסין, יחד עם האישור שלו בעל-פה טופס 4, וכך הבתים התחברו לחשמל.

נאהד ח'אזם: בבתים הראשונים יש היתרים.

חמד עמאר: הם נשלחו על-ידי ראש העיר.

נאהד ח'אזם: זאת אומרת, אין כל בעיה אפילו בעניין הביוב, פתרון קצה שהם עכשיו מבקשים.

נאהד ח'אזם: זה לא תוספת כי הבתים הם קיימים, והם מחוברים.

נאהד ח'אזם: אין כל בעיה לאשר את השכונה הזאת.

נאהד ח'אזם: מה שאנחנו מבקשים הוא להסיר את החסם הזה של פתרון קצה מאחר – ואני מדגיש עוד הפעם – וכל הבתים מחוברים.

נאהד ח'אזם: מדובר בקרוב ל-25 - 30 בתים, לא יותר, כשכולם משפחה אחת.

נאהד ח'אזם: אם כך, זה לא מוסיף ולא מעמיס על הביוב של שפרעם כלום.

נאהד ח'אזם: אנחנו תוהים למה כל העניין הזה.

דוד אזולאי: האם כל האנשים מחוברים למערכת?

נאהד ח'אזם: אדוני היושב-ראש, אני רוצה להדגיש – מחוברים למים, מחוברים לביוב.

נאהד ח'אזם: מקבלים את כל השירותים דרך עיריית שפרעם.

נאהד ח'אזם: הכול מסודר גם מבחינת נגישות, גם דרך מע"צ.

חמד עמאר: הם בתחום שיפוט של עיריית שפרעם.

נאהד ח'אזם: זה בתחום שיפוט של עיריית שפרעם.

נאהד ח'אזם: חוץ מזה, אנשים רוצים לקבל היתר.

נאהד ח'אזם: האם רוצים לעודד בנייה לא חוקית ואחר כך ללא היתרים?

נאהד ח'אזם: אני לא מבין, ואני תוהה על כל ההתנהלות הזאת, ושואל למה?

נאהד ח'אזם: לאנשים יש את כל הרצון לקבל את ההיתר כחוק, ויש להם את כל הלוגיסטיקה שהם צריכים על מנת לחיות כמו כולם.

נאהד ח'אזם: יש צורך רק בהיתר הזה, וצריך רק להוריד את החסם הזה.

נאהד ח'אזם: אנחנו עברנו כבר דרך בשאר הדברים, ואין לנו כל בעיה.

סעיד נפאע: בידי מי החסם?

נאהד ח'אזם: משרד הבריאות.

דוד אזולאי: חבל שלא אמרת שזה משרד הבריאות.

חמד עמאר: אני רוצה לומר שניסינו להביא חומר מהעירייה, ולא הצלחנו - תרשמי את זה בפרוטוקול.

חמד עמאר: אני שלחתי את העוזר שלי.

חמד עמאר: אדוני ראש העיר, אתה מדבר איתי על פתרון קצה.

חמד עמאר: אבל, ידוע לי גם שקיבלתם מכתב ממשרד הפנים שאומר לכם: תתחילו הכול מחדש, כל מה שהגשתם מבוטל.

חמד עמאר: תדגיש את הנקודה הזאת.

חמד עמאר: אולי נצליח להגיע למצב שמשרד הפנים ייתן לכם ארכה של חצי שנה-שנה לנושא ביטול התוכניות.

חמד עמאר: חשוב שתדגיש את הנקודה הזאת.

דוד אזולאי: תיכף נשמע את משרד הפנים.

כאמל שאהין: אני סגן העיר מזה שמונה שנים, ואני רוצה להוסיף כמה דברים.

סעיד נפאע: לא אמרתם לנו מה הטענה שלהם.

כאמל שאהין: הטענה שלהם – להכין את פתרון הקצה, להקים מכון שאיבה מערבית לשפרעם.

כאמל שאהין: זה צריך לעבור בתוואי של הרבה יישובים, דרך קריית-אתא למש"ק בחיפה.

כאמל שאהין: זה פרויקט שייקח לפחות חמש שנים, זה לא פרויקט שעושים אותו מהיום למחר - זה הסיפור.

כאמל שאהין: אני ליוויתי את התוכנית בשנת 2004, ואני מלווה אותה עד היום.

כאמל שאהין: כל מה שביקשו מעיריית שפרעם בוצע, אם זה בנושא תחבורה, ואם זה בנושא ביוב, ואם זה בנושא אקוסטיקה ומים, וכל מה שצריך - הכול בוצע.

כאמל שאהין: פתאום בחודש יוני 2009 אנחנו מקבלים הודעה שבגלל נושא הביוב, התוכנית מבוטלת.

כאמל שאהין: משרד הפנים בהערותיו למטה כותב לי: לתשומת לבך למכתב של משרד הבריאות מיום 14 ליולי 2009.

כאמל שאהין: זאת אומרת, המכתב הזה שהוציאו ב-23 ליוני מחזיר אותי לחודש אחרי זה.

כאמל שאהין: אני הייתי פשוט המום.

כאמל שאהין: משהו לא מסתדר לי פה.

מוחמד ברכה: מפנים אותו למכתב שיצא לאחר המכתב.

כאמל שאהין: כפי שאמרתי, אני ליוויתי את התוכנית מ-2004.

כאמל שאהין: אילו היו אומרים בהתחלה שיש בעיית ביוב ופתרון קצה, לא היינו שוקדים על התוכנית בכלל, והיינו מטפלים בפתרון הקצה.

כאמל שאהין: אנחנו טיפלנו בתוכנית הזאת, ואחרי זה התחלנו לקבל הודעות על פתרון קצה.

כאמל שאהין: אני רוצה לומר דבר נוסף שאני מצטער שאני אומר אותו כאן.

כאמל שאהין: לקו שפרעם מחוברים גם הרדוף ועדי.

כאמל שאהין: ב-2009 אני מקבל החלטה של ועדה מחוזית שמאשרים להרדוף ועדי להקים 100 יחידות דיור חדשות.

כאמל שאהין: הם מחוברים לקו שלי, לביוב של שפרעם, והם אפילו לא משתתפים בהוצאות שלנו.

כאמל שאהין: אנחנו משלמים עליהם.

כאמל שאהין: אני שאלתי את חנה סלע, ואמרתי לה שאני פשוט המום.

כאמל שאהין: אמרתי לה: אני רואה שהם מחוברים לביוב שלי, ואני לא יכול לקבל היתרים?

כאמל שאהין: אני פשוט לא מבין את זה.

כאמל שאהין: אני אמרתי אפילו דברים שאולי אסור להגיד אותם פה.

כאמל שאהין: אני אמרתי שאני דואג לתושבי שפרעם.

כאמל שאהין: אם מחר אתפוס מחר קריזה, או לא יודע מה, אני אקח מיקסר גדול ואני אשפוך בקו הזה.

כאמל שאהין: אומרים לי שנתנו להם היתרים בגלל שהם שייכים למועצה אזורית אחרת.

כאמל שאהין: אבל, הם מחוברים לביוב שלי, לאותו קו ביוב, והם מקבלים היתרים ואני לא.

כאמל שאהין: זה ממש מקומם.

דוד אזולאי: תודה רבה.

דוד אזולאי: האם מישהו ממשפחת אבו-שאח רוצה לדבר?

דוד אזולאי: אדוני, בבקשה.

עלי אבו-שאח: כפי שמר עמאר ומר ח'אזם ראש עיריית שפרעם כבר דיברו, אנחנו חיילים גם בשירות חובה, גם בקבע, ובזרועות הביטחון השונות.

עלי אבו-שאח: 33 שנים הייתי במערכת הביטחון.

עלי אבו-שאח: לאחר שפרשתי בניתי בית.

עלי אבו-שאח: קיבלתי מהמדינה פרס – 1,000 שקל על כל שנת שירות ששירתתי.

עלי אבו-שאח: האם זה הוגן?

עלי אבו-שאח: האם זה מה שמגיע לי אחרי שירות של המדינה במשך כל-כך הרבה שנים, ולאחר ששמרתי על רכושם ונפשם של האנשים?

עלי אבו-שאח: אנחנו בבעיה, ואנחנו לא יודעים מה אנחנו הולכים לעשות.

עלי אבו-שאח: כל פעם מתקילים אותנו עם בעיה חדשה: פעם הביוב, פעם המים.

עלי אבו-שאח: אנחנו רוצים לגור במדינה כמו בני אדם, אנחנו לא מבקשים שום דבר.

עלי אבו-שאח: את חובותינו אנחנו משלמים, אבל את זכויותינו אנחנו לא מקבלים.

עלי אבו-שאח: תודה.

דוד אזולאי: אדוני, תודה רבה.

דוד אזולאי: אני מודה לך.

דוד אזולאי: גברתי נציגת משרד הפנים, בבקשה.

גלינה צ'פין: אני רוצה להתייחס לנושא מבחינה תכנונית.

גלינה צ'פין: אני אתייחס רק לנקודות מבחינה תכנונית.

גלינה צ'פין: אני נתתי עכשיו מכתב.

גלינה צ'פין: זאת אומרת, סקירה תכנונית.

גלינה צ'פין: אנחנו מדברים כאן על כך שכל הבניינים היו בנויים לפני כמעט 40 שנה.

גלינה צ'פין: ב-1996 אושרה תוכנית 6500 שהיא תוכנית שמאפשרת בניית בתים.

גלינה צ'פין: אבל, לא את כולם.

גלינה צ'פין: סך-הכול 13 בניינים הקיימים.

דוד אזולאי: בתוכנית 6550?

גלינה צ'פין: כן - 13 בניינים הקיימים – על קו נטוי ג'.

גלינה צ'פין: זאת אומרת, פה התוכנית שמאפשרת בנייה של 13 בניינים לפי קונטור המבנה הקיים.

סעיד נפאע: רגע, מאפשרת או מאשררת?

גלינה צ'פין: היא מאשרת, אישור.

סעיד נפאע: זאת אומרת, בתים שהיו קיימים.

גלינה צ'פין: כן, קיימים - לא כולם.

גלינה צ'פין: התוכנית פה עברה גם דיון במועצה הארצית, וכמובן בוולקש"פ.

גלינה צ'פין: זאת אומרת, ולקש"פ לא אישר.

גלינה צ'פין: 13 המבנים האלה הם בניינים מסומנים בצבע כתום.

חמד עמאר: באיזה שנה?

גלינה צ'פין: זה ב-1996.

דוד אזולאי: והם זכאים לטופס 4.

גלינה צ'פין: כן, הם זכאים לטופס 4. אבל, ללא תוספת.

גלינה צ'פין: יש פה גם טבלה.

גלינה צ'פין: זאת אומרת, בניין מספר 1, גודל כך וכך, בניין מספר 2 גודל כך וכך.

גלינה צ'פין: זאת אומרת, כך אושרה התוכנית.

גלינה צ'פין: בשנת 2000 הוגשה תוכנית מפורטת לשכונת אבו-שאח שמספרה 12,014.

גלינה צ'פין: אנחנו יודעים שהמיקום של שכונת אבו-שאח הוא לא צמוד דופן לשטחים של שפרעם.

גלינה צ'פין: זאת אומרת, זה מעבר לכביש 781.

דוד אזולאי: גלינה, האם תוכנית 12,014 כוללת את המבנים הנוספים ש- - -

גלינה צ'פין: אני כתבתי במכתב פה שתוכנית מפורטת 12,014 היא תוכנית מפורטת לשכונה שהיא נותנת הרחבה.

גלינה צ'פין: זאת אומרת, מערך דרכים, תשתיות, מבני ציבור, שצ"פים, וגם תוספת זכויות בנייה.

דוד אזולאי: זאת אומרת, היא כוללת את ה-6,550.

גלינה צ'פין: כמובן, כולל את זה.

גלינה צ'פין: אבל, עם אופציה לתוספת.

גלינה צ'פין: התוכנית הזאת התקבלה בוועדה המחוזית בהתאם להוראות של תוכניות מתאר ארצית - -  -

מוחמד ברכה: התקבלה ואושרה סופית.

גלינה צ'פין: לא. הוועדה המחוזית המליצה למועצה הארצית להפקיד תוכנית כשינוי לתוכנית מתאר מחוזית תמ"מ2.

גלינה צ'פין: מדובר פה על שטחים שהם לא צמודי דופן.

גלינה צ'פין: הם מנותקים בתוספת שטח לפיתוח ובינוי מעבר למה שמאפשרת תוכנית המתאר הארצית.

גלינה צ'פין: אנחנו, הוועדה המחוזית המליצה על הפקדת התוכנית כתוכנית מתאר מחוזית.

גלינה צ'פין: ב-2005 שינוי 28 לתמ"מ2 אושר על-ידי המועצה הארצית.

גלינה צ'פין: ב-2006, ותסתכלו על התאריכים, הוגשה תוכנית מפורטת על סמך תוכנית מתאר מחוזית שמאפשרת פיתוח השטח הזה.

גלינה צ'פין: ועדה מחוזית החליטה להפקיד את התוכנית עם כל מיני תנאים.

גלינה צ'פין: אחד התנאים – אנחנו דיברנו על חיבור שפרעם.

גלינה צ'פין: זאת אומרת, לתת חיבור משפרעם לשכונת אבו-שאח.

גלינה צ'פין: זאת אומרת, מעבר לדרך האזורית 781.

גלינה צ'פין: היו פה המון טענות שהוועדה המחוזית סגרה את התוכנית.

גלינה צ'פין: היו תנאים.

סעיד נפאע: לאחר שתוקנה תוכנית המתאר המחוזית 28, היא ביטלה למעשה את תוכנית ג'.

גלינה צ'פין: זה תוכנית מתאר מחוזית.

גלינה צ'פין: היא לא יכולה לבטל.

גלינה צ'פין: איזה תוכנית, האם תוכנית 6550?

גלינה צ'פין: לא.

סעיד נפאע: לא, לא - התוכנית שהוגשה.

סעיד נפאע: הרי התוכנית שהוגשה 12014 נתקלה באיזו בעיה של ניגוד עם התוכנית המחוזית.

גלינה צ'פין: נכון.

סעיד נפאע: אז כשתיקנו את המחוזית.

גלינה צ'פין: לא תיקנו.

גלינה צ'פין: בזמן שאושרה תוכנית מחוזית, לפי החוק מותר להגיש תוכנית מפורטת לפי תוכנית מתאר מחוזית.

סעיד נפאע: אז למעשה התוכנית שהגישו מתה.

סעיד נפאע: היו צריכים להגיש תוכנית חדשה.

גלינה צ'פין: כן, כמובן.

גלינה צ'פין: הם הגישו ב-2006, מה שאני גם פה כתבתי, 16,330/ג'.

גלינה צ'פין: זאת אומרת, ג' זה מחוז צפון.

גלינה צ'פין: זאת אומרת, ועדה מחוזית החליטה להפקיד אותה בתנאים.

גלינה צ'פין: יש להוסיף שגם בזמן שאושרה תוכנית שינוי ל - - -

חמד עמאר: האם אני יכול לדעת מה הם התנאים?

חמד עמאר: האם את יכולה להגיד לנו אחד מהתנאים?

גלינה צ'פין: כמובן.

גלינה צ'פין: אנחנו ביקשנו לשנות את מערך הדרכים כך שיהיה חיבור משפרעם.

חמד עמאר: זה מתוקן ומאושר על-ידי מע"צ.

גלינה צ'פין: זה נמצא אצלנו בגניזה, התיק נסגר ב-2009.

גלינה צ'פין: זוהי שפרעם, זה כביש 781, וזו שכונת אבו-שאח.

גלינה צ'פין: אנחנו אמרנו שאנחנו נותנים רק חיבור פה, כניסה לזה, ומחברים גם את כל השטחים הבנויים של שפרעם עם שכונת אבו-שאח, כך ששכונת אבו-שאח גם תקבל את כל השירותים משפרעם.

גלינה צ'פין: כלומר, בית-ספר, פה יש גני ילדים.

דוד אזולאי: מה שמסומן שם בצבע אדום זה שביל משפרעם לשכונת אבו-שאח.

גלינה צ'פין: כן.

גלינה צ'פין: זו שפרעם, וזו דרך שמחברת את שפרעם.

דוד אזולאי: את זה המועצה עשתה.

גלינה צ'פין: זה העירייה של שפרעם, כן.

גלינה צ'פין: עם כל הכבוד לעיריית שפרעם, אנחנו כל הזמן עבדנו ביחד בתוכנית הזו.

גלינה צ'פין: הם לא יכולים להגיד שלא.

גלינה צ'פין: אבל, יכול להיות שפה גם עיריית שפרעם לא כל-כך אשמה, האדריכלים אשמים כי יש לי הוכחות שגם בזמן שהמועצה הארצית אישרה תוכנית מתאר מחוזית, היו המון מכתבים לאדריכל על התיקונים של תוכנית מתאר מחוזית.

גלינה צ'פין: זאת אומרת, אי-אפשר לקחת רק צד אחד.

גלינה צ'פין: היו הרבה תיקונים פה.

מוחמד ברכה: דיברת על דרישה אחת, האם יש עוד דרישות?

גלינה צ'פין: בבקשה, אני אתן מכתב שהתקבל על-ידי מזכירה של המועצה הארצית שהיא ביקשה כמה פעמים.

מוחמד ברכה: לא, תגידי.

דוד אזולאי: תקריאי.

דוד אזולאי: גלינה, תגידי לנו בקצרה במה מדובר.

גלינה צ'פין: לא, אני רוצה להגיד ולהדגיש שלפעמים לא רק צד אחד אשם.

גלינה צ'פין: זאת אומרת, אשמים פה גם האדריכלים שמכינים תוכניות ומתקנים אותן.

גלינה צ'פין: זה מכתב מהמועצה ארצית שביקשה מעורך התוכנית של שינוי לתמ"מ2 משנת 2000 - - -

דוד אזולאי: וזה נשלח ב-2005, רבותי.

נאהד ח'אזם: בסוף אנחנו התגברנו על כל זה.

נאהד ח'אזם: נשארה רק בעיית הביוב, של פתרון הקצה – זו הבעיה של היום.

נאהד ח'אזם: כל האנשים מחוברים לביוב, אז מה הבעיה?

דוד אזולאי: אדוני ראש העיר, אני מציע שתיקח את המכתב הזה - - -

גלינה צ'פין: לא, את זה אנחנו כבר סיימנו.

גלינה צ'פין: תוכנית מתאר מחוזית קיבלה תוקף.

גלינה צ'פין: אבל, אני רק רוצה להגיד שאי-אפשר לראות רק צד אחד.

גלינה צ'פין: זאת אומרת, יש פה עוד נקודות.

חמד עמאר: מה שחשוב לנו כאן בדיון הוא שנצא מכאן עם תוצאה ועם פתרון הבעיה של האנשים המסכנים האלה שחיים שם ארבעים שנה.

חמד עמאר: זו מטרת הדיון שלנו היום.

דוד אזולאי: אני חושב שהמכתב הזה הוא הפתרון.

גלינה צ'פין: לא, זה לא פתרון.

גלינה צ'פין: זה כבר מאושר.

דוד אזולאי: לא, אם הם יעשו את כל הדרישות האלה?

גלינה צ'פין: כן.

גלינה צ'פין: תוכנית הזאת עברה אצלנו שלוש שנים במחוז צפון.

גלינה צ'פין: באותה תקופה, וגם היום, לגבי תוכניות - יש לפי סעיף 86 לחוק תכנון ובנייה את הדבר הבא.

גלינה צ'פין: אם בתוך 180 יום מיום הפקדת התוכנית, החלטת ועדה מחוזית על הפקדת התוכנית, לא בוצעו תנאים, ההחלטה של הוועדה המחוזית מתבטלת - זה חוק.

נאהד ח'אזם: ואתם מציבים תנאי של חמש שנים, ומבקשים 180  יום לעשות את זה.

נאהד ח'אזם: איך זה יכול להיות?

נאהד ח'אזם: אתם מבקשים שאנחנו נערוך תוכנית ב-180 יום, ואת יודעת שזה דורש חמש שנים.

נאהד ח'אזם: איך זה מתקבל על הדעת?

גלינה צ'פין: לא, בגלל זה אנחנו החלטנו עכשיו שכל התוכניות - - -

נאהד ח'אזם: בגלל זה, אדוני היושב ראש, אני מבקש.

דוד אזולאי: תן לשמוע את גלינה, אני מבקש.

חמד עמאר: אדוני ראש העיר, אנחנו רוצים לפתור את הבעיה.

גלינה צ'פין: יש לי מכתב תזכורת שאני כתבתי.

גלינה צ'פין: אני כתבתי חמישה מכתבים עם תזכורת על כך שצריך לתקן כך וכך, וצריך להגיש תוכנית כך וכך.

סעיד נפאע: למי כתבת?

גלינה צ'פין: אני כמובן כותבת לעירייה, לוועדה מקומית עותק, ו - - -

מוחמד ברכה: מאיזה תאריכים?

גלינה צ'פין: 23 ליוני 2009.

חמד עמאר: לפני שנתיים.

נאהד ח'אזם: זו הדרישה של הפתרון הקצה.

גלינה צ'פין: זה לא רק פתרון קצה.

סעיד נפאע: אבל, המכתב הזה שאת מתייחסת לאותו תאריך שבו נסגרה התוכנית.

סעיד נפאע: זה סתם הודעה: אנחנו מודיעים לכם, אנחנו סגרנו - - -

גלינה צ'פין: נכון.

דוד אזולאי: גלינה, האם יש אפשרות לפתוח את התוכנית כרגע מחדש?

גלינה צ'פין: כן, כמובן.

גלינה צ'פין: בטח, בטח.

דוד אזולאי: אפשר.

דוד אזולאי: מה צריך לעשות כדי לפתוח את התוכנית מחדש?

גלינה צ'פין: צריך להגיש תכנון מפורט, לקחת בחשבון - - -

קריאה: להגיש, או אותה תוכנית?

קריאה: האם להגיש מחדש כל פעם?

גלינה צ'פין: לא, אי-אפשר, כי הם גם שינו את זה.

גלינה צ'פין: אם הבנתי, להיום יש אישור מע"צ?

כאמל שאהין: יש אישור של כל המוסדות.

נאהד ח'אזם: יש לנו את כל האישורים של כל המוסדות.

נאהד ח'אזם: אנחנו ביצענו את ההתניות שלכם, ואת מה שצריך לתקן - הכול במאה אחוז.

נאהד ח'אזם: אצלנו הכול הסתיים, הכול גמור.

נאהד ח'אזם: נשאר רק חסם אחד וזה עניין פתרון הקצה של הביוב.

נאהד ח'אזם: אני מדגיש שוב שכל הבתים שאנחנו מדברים עליהם שגדלו במשך 50 שנה – 13 בתים, כי שם הגידול הוא טבעי - כולם מחוברים לביוב.

נאהד ח'אזם: אלה 13 בתים מתוך 10,000 בתים בשפרעם.

נאהד ח'אזם: איזו העמסה הם יעשו על הביוב של שפרעם?

נאהד ח'אזם: הם ממילא קיימים.

חמד עמאר: אדוני ראש העיר, נטענה טענה – ואני רוצה לשאול את משרד הפנים – על-ידי סגן ראש העיר, שאושרו רק עכשיו 200 בתים בהרדוף ועדי.

חמד עמאר: אושרו תוכניות לתוספת של 200 בתים, ולא התייחסו לפתרון קצה.

חמד עמאר: למה?

חמד עמאר: למה בשפרעם אנחנו דורשים את פתרון הקצה לבתים שמחוברים?

גלינה צ'פין: משרד הבריאות בדק בדיוק יישובים לפי הבקשה של המחוז, כי יש לי היום שינוי 9  תמ"מ2, תוכנית מתאר מחוזית שאומרת שכל תוכנית חדשה, תוכנית מפורטת או תוכנית מתאר – לא משנה, זאת אומרת, אם היא מוסיפה יחידות דיור או לא מוסיפה יחידות דיור - אם יש בעיה עם פתרון - - -

חמד עמאר: את מדברת על תוכנית חדשה.

חמד עמאר: אנחנו מדברים על התוכנית הזאת שהיא רצה משנת 96'.

נאהד ח'אזם: אנחנו מדברים על אותו פתרון קצה, על הביוב של שפרעם.

נאהד ח'אזם: הם מחוברים גם לביוב של שפרעם.

חמד עמאר: הם הרי לא מוסיפים כלום.

גלינה צ'פין: הם מוסיפים, הם מוסיפים.

חמד עמאר: למה את שמה להם תנאי כזה כשאת יודעת שהתנאי הזה יעלה להם  - - - שקל?

דוד אזולאי: לא, לא.

דוד אזולאי: חבר הכנסת עמאר, מה שאומרת גלינה – יש את אותה תוכנית שאושרה בזמנו בשנת 1996 ושם מדובר על 13 בתים מאושרים, ועם זה אין בעיה.

דוד אזולאי: מה שקרה הוא שחלק מהבתים האלה התרחבו, ונוספו בתים נוספים.

דוד אזולאי: על זה הגישו תוכנית שינוי לוועדה המחוזית.

דוד אזולאי: בוועדה המחוזית היו צריכים להגיב.

דוד אזולאי: הרשות המקומית כנראה לא הגיבה, וכתוצאה מזה על-פי התקנות שלהם או החוק שלהם זה נגנז.

כאמל שאהין: ירשה לי אדוני הערה קטנה.

כאמל שאהין: מה שדובר לגבי הבתים שאושרו בהתחלה ובתוספת - - -

סעיד נפאע: כאמל, אולי תתמקד בשאלה הזאת.

סעיד נפאע: הרי הם טוענים שיש תוכנית וגנזו אותה או סגרו אותה בגלל שאתם לא עמדתם בתנאים.

סעיד נפאע: עכשיו אתם אומרים: לא, אנחנו עמדנו בתנאים.

סעיד נפאע: נשאר כנראה איזשהו תנאי.

סעיד נפאע: תתמקד בתנאי הזה.

דוד אזולאי: זאת הנקודה.

כאמל שאהין: התנאי הוא פתרון הקצה.

כאמל שאהין: אם משרד הבריאות יסיר את החסם הזה, אין לנו בעיה.

כאמל שאהין: אנחנו צריכים הרי תשובות של המשרדים – זה כל הבעיה.

סעיד נפאע: למעשה, זה מביא אותנו לשאלה העיקרית, לפי טענתי.

סעיד נפאע: האם עמדת משרד הבריאות מושפעת מהעמדה שלכם, או שהמצב הפוך?

גלינה צ'פין: הפוך.

גלינה צ'פין: משרד הבריאות קובע היום.

דוד אזולאי: משרד הבריאות קובע שאם אין פתרון קצה אז אנחנו לא יכולים לתת – הבנתי.

דוד אזולאי: נציגי משרד התשתיות, האם אתם יכולים לתרום לדיון הזה?

איגור סטפנסקי: לא הרבה.

איגור סטפנסקי: אני ממינהל החשמל.

איגור סטפנסקי: הוזמנו לפה כאשר כותרת הנושא שאנחנו ראינו היא: הבעיות באספקת חשמל בכל מיני שכונות בשפרעם.

דוד אזולאי: זה הנושא שביקשו.

איגור סטפנסקי: אבל, אני רואה עכשיו שלמעלה מחצי שעה אתם מדברים על ביוב.

איגור סטפנסקי: כנציג של מינהל החשמל אני לא יכול לתרום כלום לגבי ביוב.

דוד אזולאי: אולי בכל זאת משהו.

דוד אזולאי: למעשה, אתם לא יכולים לתרום שום דבר לדיון הזה.

דוד אזולאי: אני לא מדבר על ביוב.

איגור סטפנסקי: לגבי הדיון הזה – הוזכר פה שהמבנים שהיו- - -

דוד אזולאי: המבנים שנבנו אחרי 1966.

איגור סטפנסקי: עד 86.

איגור סטפנסקי: ב-2007 היתה הוראת שעה שאפשרה רשימות שר, ולחבר את המבנים האלה לרשת החשמל.

איגור סטפנסקי: ב-2007 פג התוקף, והיתה ועדה בין-משרדית של משרד הפנים, משרד המשפטים ומשרד התשתיות.

איגור סטפנסקי: עד כמה שידוע לי, לא התקדמו בעניין הזה של ההארכה.

דוד אזולאי: למה באמת הפסיקו לחדש?

דוד אזולאי: למה הפסיקו עם זה?

דוד אזולאי: זה לא שייך לדיון, זה סתם מעניין אותי להשכלתי.

שבתי אלבוחר: פשוט תוך התייעצויות עם משרד הפנים, לפי הנתונים שאנחנו קיבלנו במשרד התשתיות, שהחוק הזה שחוקק כהוראת שעה כדי ליישם מסקנות הוועדה הבין-משרדית אז שנקראת ועדת מרקוביץ'.

שבתי אלבוחר: המטרה היתה לתת פתרון למבנים שנבנו לפני שנת 85'.

שבתי אלבוחר: כעבור עשר שנים לפי נתונים שקיבלנו, הסתבר שהמבנים האלו אכן חוברו, ושהחוק מיצה את עצמו.

שבתי אלבוחר: אם מדברים עכשיו על מבנים שנבנו אחרי התקופה הזאת, אם הם נבנו ללא היתר, אז שוב בעיה מבחינה משפטית של המשך בנייה לא חוקית כפי שנקרא.

שבתי אלבוחר: החוק הזה לא חודש, ואין סמכויות לשר להורות על חיבור מבנים לרשת החשמל.

שבתי אלבוחר: אבל ממה שמעתי פה, אני לא יודע עד כמה זו הבעיה המרכזית כאן לגבי השכונה הזאת.

שבתי אלבוחר: שמעתי שהמבנים כן מחוברים לחשמל.

חמד עמאר: אדוני היושב-ראש, אנחנו כל הזמן שומעים עכשיו על פתרון קצה.

חמד עמאר: אני רוצה לראות את עיריית שפרעם, האם יש התקדמות כלשהי בעניין פתרון הקצה?

חמד עמאר: אני מציע שייתנו לנו סקירה קצרה.

נאהד ח'אזם: אנחנו עובדים על זה יום ולילה.

נאהד ח'אזם: יצרנו קשר אפילו עם ראש עיריית קריית-אתא.

דוד אזולאי: גלינה, אני מנסה להגיע לאיזשהו פתרון.

דוד אזולאי: נעזוב כרגע את פתרון הקצה.

דוד אזולאי: חוץ מפתרון הקצה, האם יש בעיות נוספות שהרשות המקומית צריכה להגיש לכם?

גלינה צ'פין: אני חושבת שלא.

דוד אזולאי: לא. הבעיה היחידה היא פתרון הקצה.

גלינה צ'פין: כן.

גלינה צ'פין: בזמן שיהיה פתרון קצה, הם יכולים להגיש.

גלינה צ'פין: זאת אומרת, בזמן שיהיה אישור כללי ממשרד הבריאות, הם יכולים להגיש תכנון מפורט.

גלינה צ'פין: כעיקרון, אנחנו כבר הפקדנו, והם תיקנו תוכנית בהתאם להחלטה.

גלינה צ'פין: הם אומרים שכל האישורים ישנם.

גלינה צ'פין: מבחינתי, אין שום בעיה.

גלינה צ'פין: אנחנו יכולים להפקיד תוכנית לשכונה.

דוד אזולאי: איפה משרד הבריאות עומד בעניין הזה?

דוד אזולאי: איפה הבעיה של פתרון הקצה?

גלינה צ'פין: לפי החלטות משרד הבריאות – הם מבקשים לשדרג קו ביוב.

גלינה צ'פין: כעיקרון, מינימום ממינימום צריכים להגיש תוכנית אב לשדרוג של קו איסוף של ביוב.

דוד אזולאי: רק לשכונת אבו-שאח?

גלינה צ'פין: לא.

דוד אזולאי: אה, בכלל לכל העיר.

קריאות: וגם אעבלין.

נאהד ח'אזם: וגם עדי וגם הרדוף – כולם לביוב של שפרעם.

נאהד ח'אזם: אנחנו עובדים על זה.

נאהד ח'אזם: אנחנו היום בונים גם מכון שאיבה וסניקה.

נאהד ח'אזם: אנחנו מצאנו את המגרש, וגם סוכם עם ראש עיריית קריית-אתא שזה יעבור דרך קריית-אתא.

נאהד ח'אזם: כולם מתחברים למט"ש של חיפה בסוף.

נאהד ח'אזם: אנחנו עובדים על זה גם מבחינה תקציבית.

נאהד ח'אזם: כמעט השגנו את התקציב דרך איגוד המים.

נאהד ח'אזם: הבתים האלה בשכונה הזאת מחוברים לביוב.

נאהד ח'אזם: הם לא יוסיפו לא ישפיעו על מה שקורה.

נאהד ח'אזם: כל מה שהם דרשו במשרד הפנים - - -

דוד אזולאי: כשאתה אומר "בתים", האם אתה מתכוון לתוכנית המאושרת או לתוכנית הלא מאושרת?

נאהד ח'אזם: התוכנית המאושרת – הם מאושרים.

נאהד ח'אזם: אבל, אנחנו מדברים על כל השכונה, על התוספת.

דוד אזולאי: כמה בתים יש בתוספת?

נאהד ח'אזם: 13 בתים – משהו כזה.

גלינה צ'פין: לא, אמרו 40 בתים.

דוד אזולאי: 13 בתים הם מאושרים, ועם זה אין לנו בעיה.

דוד אזולאי: מדברים על ה-27 בתים שהם תוספת.

חמד עמאר: אדוני היושב-ראש, האם הנושא החשוב אם הבתים האלה מחוברים או לא מחוברים?

נאהד ח'אזם: כולם מחוברים.

חמד עמאר: אז למה לא להחריג את השכונה הזאת מכל התוכנית כי אותם בתים הם מחוברים?

דוד אזולאי: כן.

דוד אזולאי: אבל, אתה פונה עכשיו לכתובת הלא נכונה.

דוד אזולאי: משרד הפנים הוא לא הכתובת.

חמד עמאר: אדוני היושב-ראש, אני מציע שתקיים דיון המשך בהשתתפות משרד הבריאות.

סעיד נפאע: כל המשא-ומתן הזה הוא עם משרד הבריאות.

סעיד נפאע: אני מניח שזה ייקח הרבה שנים, ובינתיים אנשים יישארו תקועים.

סעיד נפאע: לכן, ביקשתי הצעה לסדר.

סעיד נפאע: אני חושב שצריך למצוא איזשהו פתרון זמני לאנשים האלה עד אשר יהיו כל התוכניות האלה.

נאהד ח'אזם: זה מה שאנחנו ביקשנו והם סירבו.

סעיד נפאע: כבוד היושב-ראש,  נדמה לי שיש שתי דרכים: או שהוועדה תפנה למשרד הפנים - - -

דוד אזולאי: לא. כדי שאני כוועדה אפנה, אני רוצה לבקש מראש העיר שיפנה אלינו את הבקשה בתיאום עם משרד הפנים, כי חשוב לי שתהיה שם גם עמדתו של משרד הפנים.

דוד אזולאי: כשנקבל את הפנייה הזאת, אנחנו נפנה למשרד הבריאות לבקש אפשרות לתת פתרון זמני לאותם 40 בתים עד לסיום תוכנית האב של הרשות המקומית.

סעיד נפאע: נקיים דיון נוסף למעקב.

דוד אזולאי: אני לא צריך דיון נוסף.

דוד אזולאי: בוא נשמע קודם כל מה יגיד לי משרד הבריאות.

סעיד נפאע: במידה ותהיה עמדתו של משרד הבריאות, יתקיים דיון המשך ונשמע אותו.

גלינה צ'פין: אבל, אתם ישבתם עם משרד הבריאות.

גלינה צ'פין: מה הסיכום?

נאהד ח'אזם: משרד הבריאות מתעקשים, הם לא רוצים.

נאהד ח'אזם: הם יודעים שאנחנו צריכים.

דוד אזולאי: אדוני, אנחנו כוועדה נפנה אליהם.

דוד אזולאי: אבל, על מנת שנהיה מדויקים בפרטים – אני לא יכול לפנות אם לא אקבל ממך מכתב מפורט.

דוד אזולאי: אני גם מבקש עם העתק לגלינה.

דוד אזולאי: גלינה, תהיה איתנו בקשר כשתקבלי את המכתב על מנת שאנחנו נוכל להוציא מכתב מדויק למשרד הבריאות ולבקש את התייחסות.

דוד אזולאי: הכוונה שלנו היא לנתק כרגע את תוכנית האב מהתוכנית של שכונת אבו-שאח באופן זמני, כי תוכנית אב של הביוב בשפרעם זה לא שנה, ולא שנתיים.

דוד אזולאי: זו תוכנית לחמש שנים.

גלינה צ'פין: אנחנו כבר חמש שנים בדיונים שם.

מוחמד ברכה: אדוני היושב-ראש, זה הרבה יותר פשוט.

מוחמד ברכה: זה לא עניין של לנתק את השכונה.

מוחמד ברכה: בשכונה יש בתים מאושרים.

מוחמד ברכה: כל מה שנדרש הוא שהבתים האחרים יצטרפו להסדר הקיים.

מוחמד ברכה: היות ויש דרישה לשדרוג קו ביוב, אז אי-אפשר להקפיא עיר שלמה או שכנה שלמה.

דוד אזולאי: ידידי, חבר הכנסת ברכה, אני רוצה לספר לך שבעירי עכו  שהיא  לא בשטחים, היתה הקפאת בנייה הרבה זמן בגלל שלא היה פתרון קצה לעכו.

דוד אזולאי: בכל העיר לא נבנו בתים.

מוחמד ברכה: זה לא נורמאלי.

דוד אזולאי: זאת מציאות, מה לעשות?

חמד עמאר: אני חושב שהצעת היושב-ראש היא הצעה מאוד טובה.

דוד אזולאי: אני חושב שפה אנחנו יכולים לפנות.

דוד אזולאי: תהיה פנייה שלנו למשרד הבריאות, ומדובר בפנייה של ראש העיר.

דוד אזולאי: אני מקווה שביחד נוכל לקבל פתרון והיענות חיובית לפחות לתקופה מסוימת.

דוד אזולאי: זה מה שאני מתכוון לעשות.

חמד עמאר: אדוני היושב-ראש, הצעה.

חמד עמאר: אם זה לא יתאפשר, אם לא תהיה היענות מבחינת משרד הבריאות, אני מבקש לקיים דיון נוסף בנוכחות משרד הבריאות על מנת שנשמע את משרד הבריאות בנושא.

דוד אזולאי: אני אומר לך מה הבעיה, ומה יקרה כשתבוא לכאן.

דוד אזולאי: יש לי כבר ניסיון עם דבוריה.

דוד אזולאי: לצערי הרב, משרד הבריאות עומד בשלו והוא לא מוכן להתקדם.

חמד עמאר: אנחנו מדברים על בתים שהם מחוברים.

מוחמד ברכה: בכל זאת מה שאמרת בהתחלה על כך  שיש מקום לקיים דיון עקרוני בכל השאלה.

דוד אזולאי: זה משהו אחר.

מוחמד ברכה: להזמין את כל המשרדים הנוגעים בדברים.

מוחמד ברכה: אני ראיתי טעם לפגם בזה שמשרד הבריאות לא נוכח בישיבה הזאת.

דוד אזולאי: אבל, הם לא אשמים.

יפה שפירא: לא, לא.

יפה שפירא: הם לא אשמים.

דוד אזולאי: אנחנו לא הזמנו אותם כי אנחנו פנינו למציעים, ואף אחד מהמציעים לא הסב את תשומת ליבנו לכך.

דוד אזולאי: דיברו על חשמל, והבאנו את נציגי משרד התשתיות, הבאנו את נציגי משרד הפנים.

חמד עמאר: אדוני היושב-ראש, חשוב מאוד גם לפרוטוקול, אני שלחתי את העוזר שלי ביום שבת לעירייה.

חמד עמאר: הוא ישב כל היום בשביל להשיג חומר.

חמד עמאר: אנחנו לא הצלחנו לקבל חומר מהעירייה.

דוד אזולאי: עכשיו אני מבין, בגלל שזה היה בשבת לא יצא מזה.

חמד עמאר: הם עובדים בשבת.

דוד אזולאי: רבותי, אני מודה לכולם.

דוד אזולאי: תודה, הישיבה נעולה.